As jy al voorheen na van die #Kosblik-insetsels gekyk en van die resepte gebruik het, is daar teen die tyd ’n paar beginsels waarmee jy nou al vertroud is. Maar dalk is dit jou eerste keer wat jy van hierdie maklike resepte gebruik, so kom ek som dit gou op.
Gepraat van vullend – dis die doel van ’n kosblik, dit moet die ‘eter’ versadig hou tot die volgende ete of tot hulle weer by die huis is.
Met ’n bietjie beplanning is kosblik-pak glad nie so moeilik nie. Maak genoeg aandete, dan is die helfte van die kosblik-dinkwerk reeds gedoen, want iets wat vir aandete lekker is, is dikwels maklik om nét so of met ’n ekstratjie hier en daar, ’n heerlike kosblik-ete te word.
Hierdie week se maalvleisbakkies, is ’n idee wat ek al voorheen met ’n bobotiemengsel berei het – beslis een van my kinders se groot gunstelinge. So, nog ’n kosblik-wenk: as ek weet my kinders hou van iets in hul kosblikke, maak ek dit graag weer, maar die geheim is om so nou en dan iets daaraan te verander, soos die geure in die maalvleis, sodat hulle nou ook weer nie uitgeëet raak aan een ding nie. My mikpunt is beslis dat daardie kosblik leeg huistoe kom, so dit is my manier om dit interessant en lekker te hou. Die maalvleismengsel word dié week soos ’n Italiaanse maalvleismengsel berei, in plaas van die vorige bobotiemengsel. Berei dus genoeg maalvleis vir aandete en hou genoeg oor om ’n hele paar maalvleisbakkies mee te bak. Wanneer ek in die kombuis besig is, is dit amper makliker om van die begin af 2 kg maalvleis gaar te maak – dan is daar vir aandete genoeg, selfs dalk vir ’n tweede ete om te vries en 500 g om die bakkies mee te bak. Al hierdie kosblik-beginsels pas in by die resepte en manier van eet en leef wat in die reeks Cooking from the heart resepteboekies uiteengesit word. Met natuurlike geurmiddels soos wortel, tamatie, kruie en speserye maak jy ’n smullekker maalvleismengsel wat sommer ook lekker veelsydig is om op gebakte patats, in ’n herderspastei of op pasta te geniet.
Dis so maklik en vinnig om die gaar maalvleis met geklitste eiers te meng en bak dit sommer terwyl julle aandete eet. Die eiers bind die mengsel baie suksesvol saam en die bakkies is stewig genoeg om teen kamertemperatuur met die hand te eet. Verder sal die eiers die voedingswaarde van die bakkies verhoog, aangesien dit ’n uitstekende bron van proteïene is. Eiers is ryk aan ’n verskeidenheid belangrike nutriënte, soos gesonde vette en minerale wat belangrik is vir effektiewe breinfunksionering. Vir vandag se resep gebruik ek van Nulaid se jumbo eiers, maar die ander groottes wat hulle voorsien kan net so goed werk, dus groot of ekstra-groot eiers. Lees gerus die wenk onderaan die resep hoe dit aangepas kan word. Eiers is inderdaad veelsydig.
Vir vandag se appelslaai het ek Pink Lady® appels gebruik, aangesien hulle nog in seisoen is. Dit bly belangrik om selfs in die winter ook vars bestanddele deel te maak van jul etes en as sommige hiervan rou kan wees, selfs nog beter. Probeer dus om op ’n kreatiewe manier vars goed te eet, selfs wanneer mens dalk nie lus is vir ’n tipiese slaai, soos in die somer nie.